Numru ta' organizzazzjonijiet esprimew ir-rabja tagħhom għal dik li sejħulha "l-indifferenza" tal-Awtorità tal-Ippjanar (PA) lejn l-eluf ta' ċittadini li oġġezzjonaw bil-qawwa kollha kontra l-proġett tad-db Group f'Pembroke. Jidher li r-rapport tal-uffiċjal tal-każ maħruġ mill-Awtorità rrakkomanda li l-applikazzjoni tad-db tingħata l-barka tal-Bord tal-Ippjanar. Dan se jiltaqa' nhar il-Ħamis li ġej fl-10am biex għat-tieni darba jivvota fuq dan il-proġett kontroversjali. L-organizzazzjonijiet issottomettew l-oġġezzjonijiet tagħhom għar-rapport tal-uffiċjal tal-każ għaliex qalu li din ir-rakkomandazzjoni tinjora għalkollox id-diversi punti ta' tħassib li qajmu t-tliet Kunsilli Lokali ta' Pembroke, tas-Swieqi u ta' San Ġiljan, kif ukoll ħafna organizzazzjonijiet u numru rekord ta' persuni li oġġezzjonaw. L-organizzazzjonijiet fakkru li l-iżvilupp propost mid-db, fuq art li qabel kienet pubblika, jikkonsisti f'żewġ torrijiet residenzjali ta' 17 u 18-il sular il-wieħed u lukanda ta' 12-il sular. Dawn se jitilgħu faċċata ta' żona residenzjali kbira f'Pembroke u ħdejn żewġ siti ta' Natura 2000. Il-proġett se jinbena wkoll madwar u fuq żewġ siti skedati, St George's Barracks u Għar Ħarq il-Ħamiem, sistema ta' għerien terrestri ta' valur ġeoloġiku u ekoloġiku, kif ukoll siti oħrajn ta' valur storiku. Ir-residenti kemm-il darba esprimew l-inkwiet tagħhom dwar id-daqs enormi ta' dan l-iżvilupp, li huma jqisuh bħala wieħed sproporzjonat għal ma' żona li primarjament hija residenzjali. Esprimew ukoll it-tħassib tagħhom dwar kif Paceville huwa mistenni li jkun estiż u jibqa' dieħel f'Pembroke. F'April L-ERA tapprova l-aħħar assessjar għall-proġett tad-db f'Pembroke L-organizzazzjonijiet komplew billi staqsew x'kien il-punt li l-PA tagħmel proċess ta' konsultazzjoni meta mbagħad l-oppożizzjoni qawwija tal-pubbliku ġiet injorata. Huma kienu wkoll appellaw kontra l-approvazzjoni tal-Assessjar tal-Impatt Ambjentali (EIA) tal-proġett, fejn ġiet ippreżentata valutazzjoni żbaljata li la hi kompluta u lanqas sostanzjata. Semmew bħala eżempju li l-EIA jikkunsidra l-iskavar ta' mina taħt is-sit ta' Natura 2000, li mhix inkluża fl-applikazzjoni, bħala fattur mitiganti, imma jirrifjuta li jikkunsidra l-impatti ambjentali negattivi tal-mina. L-NGOs qegħdin iħeġġu lin-nies biex jattendu s-seduta tal-Bord tal-Ippjanar nhar il-Ħamis, 10 ta' Ġunju biex jagħmlu s-sottomissjonijiet tagħhom kontra l-proġett billi jirreġistraw hawn . Temmew jgħidu li huma determinati li jkomplu jopponu dan il-proġett li skonthom, se jħalli impatt negattiv enormi fuq livell soċjali, urban u ambjentali kemm fil-preżent kif ukoll fuq ġenerazzjonijiet futuri. Fi Frar NGOs ma jaqblux mat-tibdil li sar fil-proġett tad-db f'Pembroke L-organizzazzjonijiet huma: ACT Din l-Art Ħelwa Flimkien għal Ambjent Aħjar Friends of the Earth Malta Moviment Graffitti Ramblers Association of Malta Rota Sustainable Build Environment Malta Żminijietna – Voice of the Left .td_uid_3_60bb577db5d76_rand.td-a-rec-img{text-align:left}.td_uid_3_60bb577db5d76_rand.td-a-rec-img img{margin:0 auto 0 0}